रायपुर/भिलाई. अभिषेक मिश्रा हत्या कांड में शार्ट पोस्ट मार्टम रिपोर्ट में पुलिस की थ्योरी के संदेहास्पद होने के मामले ने तूल पकड़ लिया है। प्रदेश कांग्रेस अध्यक्ष भूपेश बघेल ने इस केस की सीबीआई जांच की मांग की है।
उन्होंने कहा कि इस केस में पहले ये कहा जा रहा था अभिषेक के सिर पर रॉड से वार किया गया। जिससे उसकी मौत हुई होगी लेकिन शार्ट पोस्ट मार्टम रिपोर्ट में मौत का कारण सिर पर चोट लगना नहीं बताया गया है। इधर भिलाई दौरे पर पहुंचे मुख्यमंत्री डॉ. रमन सिंह ने इस मामले में कहा कि पुलिस ने काफी चीजों को सॉल्व कर लिया है। मामले के सभी आरोपी पकड़े गए हैं, जिन्होंने गुनाह कबूल कर लिया है। इसमें कुछ नए तथ्य होंगे तो वह जांच में सामने आ जाएगा।
भिलाई नगर निगम चुनाव प्रचार का अंतिम दिन होने के कारण कांग्रेस भाजपा के तमाम दिग्गज भिलाई में शक्ति प्रदर्शन में लगे थे। इसी के चलते अभिषेक हत्याकांड को लेकर भी बयानबाजी तेज हो गई। स्थानीय लोगों की अलग-अलग आवाज के बीच बघेल ने कहा कि पुलिस की कहानी पर लोगों को विश्वास नहीं हो रहा है। वह अपनी कहानी पर जांच करती है, सच्चाई से उसे कोई लेना देना नहीं। उन्होंने पुलिस की कार्यप्रणाली पर सवाल उठाते हुए कहा कि पुलिस की इससे बड़ी अकर्मण्यता और क्या होगी कि पुलिस जिस अभिषेक को 44 दिन तक कई राज्यों में खोजती रही उसका शव पास ही कालोनी में मिला। सिर पर चोट लगने से हुई मौत की थ्योरी को शार्ट पीएम रिपोर्ट ने झुठला दिया है। इसीलिए इस मामले की सीबीआई जांच की जरूरत है।
अभिषेक के पिता ने कहा- हमें तो पहले ही संदेह था, निष्पक्ष जांच हो
अभिषेक के पिता आईपी मिश्रा ने भी शार्ट पोस्ट मार्टम रिपोर्ट आने के बाद कहा है कि हमें तो पहले ही आरोपियों की कहानी पर संदेह था। हम तो पहले ही कह रहे हैं कि इस केस की उच्च स्तरीय व निष्पक्ष जांच होनी चाहिए। इस केस में जो भी बातें कही जा रही हैं, उससे हम दुखी हैं।
hin_Deva hin_Deva hin_Deva hin_Deva hin_Deva